钦定古今图书集成/理学汇编/文学典/第064卷 > 赵邻几
## 钦定古今图书集成/理学汇编/文学典/第064卷 > 赵邻几

按《宋史文苑传》，“邻几字亚之，郓州须城人，家世为农。
邻几少好学，能属文，尝作《禹别九州赋》，凡万馀言，人
多传诵。周显德二年，举进士，解褐秘书省校书郎，历
许州、宋州从事。太平兴国初，召为左赞善大夫，直史
馆，改宗正丞。四年，郭贽、宋白授中书舍人，告谢日交
荐之。俄而邻几献颂，上览而嘉之，迁左补阙，知制诰。”
数月卒，年五十九。中使护葬邻几。体貌尪弱，如不胜
衣。为文浩博，慕徐、庾及王、杨、卢、骆之体。每构思，必敛
衽危坐，成千言始下笔。属对精切，致意缜密，时辈咸
推服之。及掌诰命，颇繁富冗长，不达体要，无称职之
誉。常欲追补唐武宗以来《实录》，孜孜访求遗事，殆废
寝食。会疾革，唯以书未成为恨。至淳化中，参知政事
苏易简因言及邻几追补唐实录事。邻几一子东之，
以荫补郎山主簿，部送军粮诣北边，没焉，其家属寄
居雎阳。太宗遣直史馆钱熙往取其书，得邻几所补
《会昌以来日历》二十六卷及文集三十四卷，所著《鲰
子》一卷、《六帝年略》一卷、史氏《懋官志》五卷，并他书五
十馀卷来上，皆涂窜之笔也。诏赐其家钱十万。
按《渑水燕谈录》：“赵邻几好学著述，太宗擢知制诰，逾
月卒。子东之，亦有文才，前以职事死塞下，家极贫，三
女皆幼，无田以养，无宅以居。仆有赵延嗣者，久事舍
人，义不忍去，竭力营衣食给之，虽劳苦不避，如是者
十馀年。三女皆长，延嗣未尝见面。至京师访舍人之
旧，谋嫁三”女。见宋翰林白、杨侍郎徽之，发声大哭，具

嫁之。三女皆有归，延嗣乃去。徂徕石守道为之传，以
厉天下云。